**Vuosikertomus 2019**

**F.C. Kasiysi Espoo ry**

F.C. Kasiysi on toiminut espoolaisena jalkapallon kasvattajaseurana 30 vuoden ajan. Seuratoiminnan käynnistymisestä asti tavoitteena on ollut tarjota hyvä harrastusympäristö kaikille jäsenille. F.C. Kasiysissä jalkapallosta pyritään tekemään elämänaikainen harrastus, jonka parissa voidaan kokea ystävyyttä, yhteenkuuluvuutta, kehittymistä ja tunteiden kirjoa jokaiselle haluamallaan tavalla ja tasolla.

Perusedellytys laajapohjaiselle toiminnalle on monen kymmenen vapaaehtoisen joukko, joka vastaa osaltaan valmennuksesta, joukkueiden johtamisesta, huoltamisesta, varainkeruusta, varustehankinnoista yms. Seuran työntekijöillä on keskeinen rooli vapaaehtoistyön edellytysten luomisessa ja toiminnan ohjaamisessa. Yhteistyön mallit ja toiminnan muodot ovat jatkuvan kehittämisen kohteena. Yhteistyössä suunnitellen, toteuttaen, arvioiden ja edelleen kehittäen pääsemme myös jatkuvasti parempaan toimintaan.

**Olosuhteet**

Seuran harjoitteluolosuhteiden keskiönä ovat Laaksolahden halli ja ulkotekonurmi sekä seuran oma tekonurmi Karakalliossa. Näiden lisäksi harjoitusvuoroja pidetään Espoonlahden kuplassa ja Myntinsyrjän jalkapallohallissa. Seuran oma Karakallion tekonurmi luo jäsenistöllemme erinomaiset edellytykset omien turnausten järjestämiseen.

**Jäsenistö**

Jäsenmäärältään Kasiysi kuuluu oman SPL:n Uudenmaan piirinsä suurimpien seurojen joukkoon. Vuoden 2019 lopussa kasiysiläisiä pelipassipelaajia oli 1093, jonka mukaan Kasiysi on jäsenmäärältään piirin 5. suurin seura.  
Joukkuetoimihenkilöitä seurassa on joukkueiden tukena 135 aikuista.

**Toimihenkilöt**

Seuran päätoimisten toimihenkilöiden roolitusta päivitettiin syksyllä 2019 sopimaan paremmin seuran tämänhetkistä tarvetta.

Seuran operatiivista toimintaa johtaa toiminnanjohtaja Mikko Hiltunen. Mikon vastuualueet ovat operatiivinen johtaminen, taloushallinto, henkilöstön esimiehenä toimiminen, kehityshankkeet viestintä, sidosryhmät ja aikuisjoukkueet.

Seuran valmennuspäällikön menehtymisen johdosta päätettiin olla palkkaamatta tässä vaiheessa uutta valmennuspäällikköä, vaan seuraan palkattiin seuravalmentajaksi Miika Saloranta nimenomaan vahvistamaan kenttätyötä. Miikan vastuualueina on U10-11 ikäluokat sekä liiketaitovalmennus

Seuran Junioripäällikkönä toimii Peter Alexandroff. Peterin vastuualueeseen kuuluu U8-9-ikäluokat, sisäinen valmennuskoulutus ja leiritoiminnat

Jani Kovalainen toimii Kasiysin seurakoordinaattoria. Hänen vastuualueeseensa kuuluu MyClub, vuorovaraukset, pelinohjaajien koordinointi ja koulutus. Lisäksi Janin vastuualueella on valmennustuki ikäluokille U12-17 sekä aikuisten harrastetoiminta.

seuraan palkattiin kesäkuussa 2019 Jimi Mikkola nappulavastaavaksi, vastuualueina ikäluokat U6-7, matalan kynnyksen toiminta, kouluyhteistyö sekä viestintä.

**Strategia 2020-2024**

Kasiysin strategia päivitettiin keväällä 2019 kattamaan strategiakausi 2020-2024. Visiomme on olla suomen paras grassroot seura U6-11. Haluamme olla paras jalkapalloon ja jalkapallolla kasvattaja tarjoamalla jalkapalloa jokaiselle meidän yhteisessä seurassa. ”Ovet ovat auki jokaiselle joka iässä”.

Strategiatyössä määritettiin neljä painopistealuetta, viestinnällisesti, toiminnallisesti ja taloudellisesti taitava seura, seura- ja joukkuevalmennuksen osaamisen kehittäminen sekä vahva ja laaja pelaajapohja U5-U11, joka mahdollistaa elinvoimaisen pohjan kaikille ikäluokille.

**Lisää läpinäkyvyyttä ja Kunnossa kaiken ikää**

Tavoitteena oli lisätä pelaajien vanhempien tietoisuutta seuran toiminnasta ja periaatteista sekä samalla lisätä molemminpuolista vuorokeskustelua.

Jalkapalloa jokaiselle – linjan mukaisesti Kasiysi aloitti harrastejalkapallon tarjoamista aikuisille. Tavoitteena oli aikuisten liikunnan lisääminen mutta samalla kasiysiläisten nuorten pelaajien vanhempien houkuttelu lajin pariin. Aikuisliikunnan kehittäminen on osa ”kunnossa kaiken ikää” -hanketta. Vuonna 2019 uusia ”matalan kynnyksen” harrasteryhmiä perustettiin useita; perhefutista 3-5 -vuotiaille, futiskerhotoimintaa 7-12 -vuotiaille sekä soveltava jalkapalloryhmä Red Stars.  
Jalkapallosäätiö myönsi joulukuussa 2019 tukea Red Starsille 2000€.

**Pelilliset saavutukset**

Kaudella 2019 Kasiysin pelaajat ja joukkueet osallistuivat aktiivisesti ja menestyksekkäästi Espoon liigan ja piirin sarjoihin. Joukkueemme osallistuivat ahkerasti turnauksiin osoittaen hienoa aktiivisuutta. Sarjojen ja pelitapojen jatkuvassa uudistumisessa on vaikea vertailla eri vuosia keskenään. Oleellista on, että pidetään jatkossakin kiinni valmennuslinjan peräänkuuluttamasta liikkuvasta, luovasta, ajattelevasta ja aktiivisesta pelitavasta. Sillä saavutetaan tulosta. Voittoja tai tappioita, tärkeintä on, että opetamme juniorimme pelaamaan taitoon ja pelirohkeuteen perustuvaa jalkapalloa.

**Valmennus ja pelaajakehitystoiminta**

Aiempien vuosien tapaan nytkin on perusteltua todeta, että menestys tulee palkintona hyvin tehdystä harjoittelusta. Pienen kentän joukkueiden ikäluokkamalli ja yhteiset harjoitusvuorot sekä ikäluokkapelit ovat antaneet mahdollisuuden kehittää harjoittelua, ohjata toimintaa seuran valmennuslinjan mukaiseksi ja demonstroida harjoitusten johtamista käytännössä.

## Jalkapallokoulu- ja leiritoiminta

Maaliskuussa järjestettiin yhdeksännen kerran seuran yhteinen leiri Pajulahdessa, missä mukana oli noin 180 lasta 05-11 –ikäluokista. Edellisvuoden tapaan leirillä viihdyttiin ja järjestelyt onnistuivat hyvin.

Laaksolahden Urheilupuiston tekonurmella alkoi jälleen keväällä pienille lapsille suunnattu jalkapallokoulu ja -kerho. Toimintaan osallistui yhteensä noin 250 lasta, mikä osoittaa yhteisen kerran viikossa järjestettävän massatapahtuman voiman. Koulu toimii ykkösaikaan seuran ykköskentällä kaiken jalkapallotoiminnan keskiössä. Edelleen panostettiin päiväkotitapahtumissa vahvasti myös tyttöihin. Tämä panostus kannatti ja onnistui. Jalkapallokouluun osallistui lähes satakunta tyttöä.

Vuonna 2019 panostettiin jalkapallokoulun jälkeen perustettavaan joukkuetoimintaan uuden nappaulavastaavan johdolla. Lopputulos oli mahtava, sillä marraskuussa uudessa P/T14-15 joukkueessa aloitti lähes 40 pelaaja, edellisenä vuonna aloittavassa ikäluokassa aloitti vain 14 pelaajaa. Uutta ryhmässä oli myös se, että joukkue oli sekä tytöille että pojille.

**Valmentajakoulutus**

Vuonna 2019 tavoitteena oli edelleen, että kaikkien joukkueiden toimihenkilöt ovat koulutettuja   
valmentajia, joko seuran sisäisen koulutuksen tai palloliiton uuden futisvalmentajan starttikurssin käyneitä. Valmennuskoulutuksen koordinointi on edelleen seurayhteisön hoidossa. Omien koulutusten lisäksi seuran valmentajia on osallistunut liiton, piirin sekä Suomen Jalkapallovalmentajien järjestämiin yksittäisiin koulutustapahtumiin.

**Yhteistyökumppanit**

Seuran varustetoimittajana jatkaa edelleen Stadium, jonka kanssa tehty sopimus kestää vuoden 2020 loppuun. Myös yhteistyöseuramme FC Espoo, LePa,PEP ja KaPy ovat saman sopimuksen piirissä. Seurayhteisön päätuotemerkki on Nike. Varustesopimuksesta seuran saama hyöty käytetään täysimääräisesti toimintaan, lähinnä keväisin järjestettävien leirien sekä jalkapallokoulun tukemiseen ja sitä kautta uusien pienten pelaajien toimintaan.

**Varainhankinta**

Seuran talouden kulmakiviä ovat toimintamaksut ja avustukset. Yhteistyökumppanien tuki, mainos- ja myyntitulot ovat vielä suhteellisen pienessä osassa seuran tulovirrassa. Seuran varainhankinnan kehittäminen on edelleen yksi keskeisistä tavoitteista vuodelle 2020.

Joukkueiden oma varainhankinta on seuran näkökulmasta näyttänyt toimivan pääsääntöisesti hyvin. Näiden tulojen volyymi kuitenkin vaihtelee vuosittain merkittävästi, mikä vaikeuttaa kassavirrasta huolehtimista koko seuran tasolla.

**Hallinto, toimisto ja talous**

Seuraa johtava johtokunta linjaa vuosittain toimintaa yhdessä seuran päätoimisten kanssa seuran strategian mukaisiin tavoitteisiin. Seuran sääntömääräisessä vuosikokouksessa valitun johtokunnan kokoonpano vuonna 2019 syyskokoukseen asti oli: Antti Inberg (pj), Seppo Hakala, Eerika Marmo, Karri Ackalin, Sami Volanen, Katariina Vuorio, Tuukka Laakso ja Henry Lybäck. Syyskokouksessa vuodelle 2020 jäsenistö valitsi Seppo Hakalan ja Katariina Vuorion tilalle uusiksi johtokunnan jäseniksi Tony Hagerlundin, Kalle Sukasen ja Juha Hämäläisen. Antti Inberg valittiin puheenjohtajaksi seuraavalle kahdelle vuodelle.

Johtokunnan yhtenä keskeisenä tehtävänä on valvoa seuran taloutta yleisellä tasolla kirjanpitoyhtiöltä saamien raporttien perusteella. Läpinäkyvyyden parantamiseksi johtokunta yhdessä taloushallintohenkilöstön kanssa on edelleen kehittänyt paitsi tiliöinti- ja kirjauskäytäntöjä myös raportointia, jotta johtokunnan ohjaavasta roolista saataisiin enemmän irti.

Johtokunta jatkoi myös vuonna 2019 eriytettyä seuran ja joukkueiden talouden valvontaa. Joukkueet vastaavat taloutensa tasapainosta seuran valvonnassa. Kunkin joukkueen joukkueenjohtaja ja taloudesta vastaava henkilö ovat toiminnastaan vastuussa paitsi joukkueelle myös Kasiysin johtokunnalle. Oleellista on, että joukkueet pitävät tilipaikkojensa saldot positiivisina ennakkosuunnittelun ja oikein ajoitettujen maksujen avulla.

Seuran tulo- ja menoarvio käsitellään sääntömääräisessä vuosikokouksessa, jossa myös päätetään tilinpäätöksen hyväksymisestä ja vastuuvapauden myöntämisestä johtokunnalle.

Kirjanpidosta huolehti Nana Ngo tilitoimisto Espoon Urheilutilit Oy:stä ja tilintarkastuksesta Hannu Riippi BDO Oy:stä. Oleelliset asiat seuran taloudesta vuodelta 2019 selviävät tilinpäätöksestä, sen tuloslaskelmasta, taseesta ja tase-erittelystä.

Vuonna 2019 aloitettiin uudistamaan seuran taloushallinnan uudistus, loppuvuodesta seura teki päätöksen siirtyä vuonna 2020 Procountor taloushallintajärjestelmään ja samalla myös vaihtaa tilitoimiston Finaxa Oy:n.

F.C. Kasiysi Espoo ry iloitsee, että on saanut pitää ”kotipesäänsä” ja toimistoaan monta vuotta Laaksolahden hallin toisen kerroksen toimisto- ja kokoustiloissa. Kasiysille kaupungin kanssa tehtyyn vuokrasopimukseen kuuluvat kahvilatilat ovat olleet edelleen vuokrattuna Espoon kaupungin suostumuksella kahvilayrittäjälle. Kahvilatoiminta on ollut seuran kannalta miellyttävää. Lisäksi erilaiset tapahtumat (mm. seuran päättäjäiset, Uudenmaan piirin tapahtumat, turnaukset) ovat hyödyntäneet kahviota ruokatoimittajana.

**Kauden päättäjäiset**

Kauden päättäjäisiä vietettiin perinteisesti lauantaina 16.11.2019 Laaksolahden hallilla ja aikuisten iltajuhlissa Laaksolahden Monitoimitalossa.

Kauden 2019 palkittuja olivat: vuoden tyttöpelaaja Minttu Latomäki, vuoden poikapelaaja

Veeti Nikulainen, vuoden joukkue FC Kyllikit, Vuoden futisperhe Perhe Viinikka vuoden valmentaja Jarno Fagerroos, vuoden joukkueen toimihenkilö Ismo Sorjonen ja vuoden Kasiysiläinen Elina Broad-Pease.

|  |  |
| --- | --- |
|  |  |

Kiitos kaikille vuodesta 2019 ja menestystä vuodelle 2020.

F.C. Kasiysi Espoo ry johtokunta